《送张磐石尹通海十二解》
宋代·王绅

昔在涒滩岁，应聘入西蜀。六年坐皋比，取友日滋足。

云萍固无坐，胶漆终难寻。高山流水操，荦荦稀知音。

临邛有佳士，皓首富经史。一见双眼青，忘年等兄弟。

论心濯锦江，握手浣花溪。诗篇与酒斝，过从不计时。

虚名忽上达，辟书自天至。遥遥惜别情，洒洒伤离泪。

朅来蒙国恩，备员居成均。强颜缙绅后，鞠明仍究曛。

子时揽时事，抱策献阊阖。廷议方见从，谓可即施设。

朝家重民寄，守令须老成。滇南固云远，郎官职匪轻。

浩歌金陵市，慷慨成激烈。念旧讵能忘，把袂不忍别。

停云覆钟阜，商飙鸣凤台。居人感群物，壮士有远怀。

要荒囿幅员，羌僰同赤子。恩信随所施，抚摩先恺悌。

移栽巴东柏，旋植河阳花。往轨幸可踵，秦越方一家。

作者简介：宋人。神宗元丰初内官。效王建作宫词百首。